**УНИВЕРЗИТЕТ У НИШУ**

**ФИЛОЗОФСКИ ФАКУЛТЕТ**

**ПРАВИЛНИК О МАСТЕР АКАДЕМСКИМ СТУДИЈАМА**

**Ниш, јун 2022. године**

На основу члана 65. Закона о високом образовању (Службени гласник РС бр. 88/17, 27/18, 73/18, 67/19, 6/20, 67/21, 11/21), члана 59. Статута Универзитета у Нишу (Гл. Ун. 8/17, 6/18, 7/18, 2/19, 3/19 4/19, 3/21), Правилника о упису студената на студијске програме Универзитета у Нишу СНУ 8/16-01-001/19-007 од 18.2.2019. године, члана 83. Статута Филозофског факултета Универзитета у Нишу, Наставно-научно веће Филозофског факултета Универзитета у Нишу на седници одржаној 8.6. 2022. године, усвојило је

**ПРАВИЛНИК О МАСТЕР АКАДЕМСКИМ СТУДИЈАМА**

**ОПШТЕ ОДРЕДБЕ**

**Члан 1.**

Правилником о мастер академским студијама Филозофског факултета Универзитета у Нишу (у даљем тексту: Правилник) уређују се услови и начин уписа, организација и извођење студија, правила студирања, предиспитне и испитне обавезе, пријава и одбрана мастер рада и друга питања везана за наставу на мастер академским студијама Филозофског факултета Универзитета у Нишу (у даљем тексту: Факултет).

**Члан 2.**

Факултет организује мастер академске студије на акредитованим студијским програмима.

Мастер академске студије трају једну школску годину (60 ЕСПБ).

**СТУДЕНТИ**

***Конкурс за упис на студијски програм***

**Члан 3.**

Универзитет објављује конкурс за упис у прву годину мастер академских студија на предлог Наставно-научног већа Факултета, а након доношења Одлуке Владе Републике Србије о броју студената који се финансирају из буџета и одлуке Сената о броју студената који се сами финансирају.

Наставно-научно веће Факултета, на предлог већа департмана, утврђује предлог броја студената који се уписују на студијске програме.

Конкурс садржи:

1) број студената који се финансирају из буџета и број студената који се сами финансирају за сваки студијски програм који се организује на Универзитету или факултетима;

2) услове за упис и потребну документацију;

3) термине и рокове за спровођење конкурса,

4) мерила за утврђивање редоследа кандидата;

5) поступак спровођења конкурса;

6) начин и рокове за подношење жалбе на предлог ранг листе кандидата;

7) висину школарине коју плаћају студенти се сами финансирају.

***Услови за упис у прву годину мастер академских студија***

**Члан 4.**

У прву годину мастер академских студија може се уписати лице које је завршило основне академске студије остваривши најмање 240 ЕСПБ бодова, као и лице које је завршило основне студије у четворогодишњем трајању по прописима који су важили до ступања на снагу Закона о високом образовању.

Редослед кандидата за упис у прву годину мастер академских студија утврђује се на основу опште просечне оцене остварене на основним студијама, и резултата постигнутих на диференцијалном или пријемном испиту за студијске програме за које је предвиђено полагање диференцијалног или пријемног испита. У случају када је потребно извршити избор између кандидата са идентичним бројем поена, предност има кандидат који је студије првог нивоа завршио у краћем року.

Ближи услови, мерила за утврђивање редоследа кандидата и поступак спровођења конкурса објављују се у конкурсу за упис студената у прву годину мастер академских студија који објављује Универзитет у Нишу.

***Диференцијални испити***

**Члан 5.**

Студијским програмом мастер академских студија одређују се области претходно завршених студија које се сматрају одговарајућим за упис на мастер академске студије. Студијским програмом може бити предвиђено да кандидати који нису завршили одговарајуће студије полажу диференцијални испит.

Диференцијални испит кандидати полажу на следећим студијским програмима:

**1**. **Мастер академске студије** **филозофије**

Кандидати који нису завршили Основне академске студије филозофије полажу тест знања који обухвата садржаје предмета: Историја филозофије I – IV, Увод у логику, и Логику.

**2. Мастер академске студије** **историје**

Кандидати који нису завршили Основне академске студије историје полажу тест знања који обухавта садржаје предмета: Историја старог, средњег и новог века, Општа и Национална историја.

**3. Мастер академске студије** **психологије**

Кандидати који нису завршили Основне академске студије психологије полажу тест знања из следећих области: **Психопатологија, Социјална психологија, Основе развојне психологије, Психологија рада, Психологија менаџмента, Методологија психолошких истраживања и Психометрија.**

**4. Мастер академске студије** **педагогије**

Кандидати који нису завршили Основне академске студије педагогије полажу тест знања који обухвата садржаје предмета: Предшколска педагогија, Школска педагогија, Дидактика, Методологија пеадгогије, Историја педагогије, Породична педагогије, Социјална педагогија.

**5. Мастер академске студије** **социологије**

Кандидати који нису завршили Основне академске студије социологије полажу тест знања који обухвата садржаје предмета: Oпштa социологијa, Социолошке теорије и Методологија социолошких истраживања.

**6. Мастер академске студије** **социјалног рада**

Кандидати који нису завршили Основне академске студије социјалне политике и социјалног рада, а конкуришу за упис на мастер академске студије социјалног рада полажу тест знања који обухавата садржаје предмета: Теорија социјалног рада, Социјални рад са појединцем, Социјални рад са групом, Социјални рад у заједници, Професионална етика социјалног рада, Социјални рад са старима, Основи саветовања, Заступање у социјалном раду.

Кандидати који имају најмање две године радног искуства на пословима социјалног рада полажу тест знања који обухавата садржаје предмета: Теорија социјалног рада, Социјални рад са појединцем, Социјални рад са групом и Социјални рад у заједници.

**7. Мастер академске студије** **комуникологије**

Вреднује се усаглашеност програма основних академских студија које је кандидат завршио и програма Мастер академских студија комуникологије са 5 бодова.

**8. Мастер академске студије** **србистике**

Кандидати који нису завршили Основне академске студије србистике полажу тест знања:

- на модулу Српска и компаративна књижевност из области: Теорија књижевности, Историја књижевности, Општа и компаративна књижевност, Методика наставе књижевности;

- на модулу Српски језик из области: Увод у општу лингвистику, Старословенски језик, Дијалектологија, Фонетика и фонологија, Морфологија, Синтакса, Историја језика, Историја књижевног језика, Правопис, Методика наставе језика.

9.**Мастер академске студије англистике**

Кандидати који нису завршили Основне академске студије англистике полажу тест знања енглеског језика на нивоу C1 Заједничког европског оквира за језике. Такође се вреднује усаглашеност програма основних академских студија које је кандидат завршио и програма Мастер академских студија англистике са 10 бодова.

**10. Мастер академске студије руског језика и књижевности**

Кандидати који нису завршили основне академске студије руског језика полажу тест знања из следећих области: фонологија руског језика, творба речи руског језика, морфологија руског језика, лексикологија руског језика, синтакса руског језика, руска књижевност XVIII века, руска књижевност XIX века, руска књижевност XX века, савремена руска књижевност.

**11**. **Мастер академске студије** **француског језика и књижевности**

Кандидати који нису завршили Основне академске студије француског језика и књижевности на неком од универзитета у Србији или иностранству полажу тест знања из следећих области:

**а)** француски језик (фонетика и фонологија, морфосинтакса, синтакса просте и сложене реченице, фразеологија, традуктологија);

**б)** француска књижевност (општи преглед епоха и праваца од старофранцуске до савремене књижевности, велики аутори и њихова дела, истакнути поетски манифести);

**в)** дидактика француског језика (разумевање писаног текста).

Информације о литератури за полагање пријемних и диференцијалних испита објављују се у Информатору и на Сајту Факултета.

**Члан 6.**

Страни држављанин може се уписати на мастер академске студије под истим условима као и домаћи држављанин.

Страни држављанин плаћа школарину, осим ако међународним споразумом није другачије одређено, и здравствено осигурање према прописима о обавезном здравственом осигурању.

Страни држављанин може се уписати на студије уколико поседује решење Универзитета да му високошколска исправа даје могућност да се укључи у више нивое образовања.

Страни држављанин може условно поднети пријаву за упис на студијски програм у случају када поступак за признавање стране школске односно високошколске исправе није завршен пре рока за подношење пријаве за упис. У случају да захтев за признавање буде одбијен или ако признавање иностране јавне исправе не даје право на упис студијског програма на који се лице пријавило, пријава кандидата биће одбијена.

Страни држављанин је у обавези да пружи доказ о познавању српског језика, односно о познавању језика на којем се изводи настава н доказ о здравственом осигурању.

За стране држављане који желе да се упишу на студијски програм који се изводи на срспком језику проверу знања српског језика обавља трочлана комисија коју на предлог већа Центра за српски језик као страни и нематерњи иманује Наставно-научно веће Факултета.

***Гостујући студент***

**Члан 7.**

Гостујући студент је студент другог универзитета који уписује делове студијског програма на Универзитету, у складу с уговором између Универзитета и другог универзитета о признавању ЕСПБ бодова.

Својство гостујућег студента траје најдуже једну школску годину, односно два семестра.

Права и обавезе гостујућег студента, начин покривања трошкова његовог студирања и друга питања везана за својство гостујућег студента уређују се уговором из става 1. овог члана.

Похађање наставе и положени испити гостујућег студента доказују се индексом.

***Студент који остварује део студијског програма на другој високошколској установи***

**Члан 8.**

Студент може остварити део студијског програма на другој високошколској установи у складу с уговором између високошколских установа о признавању ЕСПБ бодова.

Део студијског програма који студент из става 1. овог члана остварује на другом универзитету, односно на другој високошколској установи ван састава Универзитета, не може бити краћи од једног, нити дужи од два семестра.

Део студијског програма који студент из става 1. овог члана остварује на другом факултету Универзитета може обухватити један или више предмета.

Права и обавезе студента из става 1. овог члана, начин покривања трошкова његовог студирања и друга питања у вези с остваривањем дела студијског програма на другој високошколској установи уређују се уговором из става 1. овог члана.

Похађање наставе и положени испити студента из става 1. овог члана доказују се индексом, односно одговарајућом потврдом.

**Члан 9.**

Студент може, по сопственом избору, слушати и полагати предмет из другог акредитованог студијског програма који се реализује на Факултету или предмет из акредитованог студијског програма друге високошколске установе.

Уговором између високошколских установа уређују се међусобна права и обавезе установа, укључујући и начин финансирања, као и права и обавезе студената из става 1. овог члана.

Додатак дипломи садржи и број ЕСПБ бодова остварен полагањем предмета из става 1. овог члана.

**ПРАВА И ОБАВЕЗЕ СТУДЕНАТА**

**Члан 10.**

Студент се уписује на акредитовани студијски програм који се изводи на Факултету. Уколико на студијском програму постоје модули, студент се приликом уписа изјашњава о избору модула.

Студент се уписује у статусу студента који се финансира из буџета (у даљем тексту: *буџетски студент*) или студента који се сâм финансира (у даљем тексту: *самофинансирајући студент*), у складу са условима дефинисаним у конкурсу за упис.

***Статус буџетског студента***

**Члан 11.**

Статус буџетског студента има студент уписан на прву годину мастер академских студија рангиран на конкурсу за упис као буџетски студент, у школској години за коју је уписан по конкурсу.

Буџетски студент може у том статусу бити уписан само на један одобрен, односно акредитован студијски програм на истом нивоу студија.

Студент може бити финасиран из буџета само једанпут на истом степену студија.

***Статус самофинансирајућег студента***

**Члан 12.**

Статус самофинансирајућег студента има студент уписан на прву годину студија мастер академских студија рангиран на конкурсу за упис као самофинансирајући студент, у школској години за коју је уписан по том конкурсу. Статус самофинансирајућег студента има и студент који на неком другом програму истог нивоа има статус буџетског студента.

***Права и обавезе студената***

**Члан 13.**

Права и обавезе студената утврђена су Законом о високом образовању, Статутом Универзитета и Статутом Факултета.

***Дисциплинска одговорност студента***

**Члан 14.**

Студент одговара за повреду обавезе која је у време извршења била утврђена општим актом Универзитета и Факултета.

Општим актом Универзитета и Правилником о дисциплинској одговорности студената Филозофског факултета утврђене су лакше и теже повреде обавеза студената, дисциплински органи, дисциплински поступак за утврђивање одговорности студента, и дисциплинске мере које се могу изрећи студенту.

***Мировање права и обавеза студената***

**Члан 15.**

Студенту се, на лични захтев, одобрава мировање права и обавеза, у случајевима утврђеним Законом и Статутом Факултета.

Студенту се, на лични захтев, одобрава мировање права и обавеза, у случају теже болести, упућивања на стручну праксу у трајању од најмање шест месеци, одслужења и дослужења војног рока, неге детета до годину дана живота и посебне неге која траје дуже од дететове прве године живота, одржавања трудноће, студенткињи која је у поступку биомедицински помогнутог оплођења и у другим случајевима који могу бити предвиђени општим актом Факултета.

***Престанак статуса студента***

**Члан 16.**

Статус студента престаје у случају:

1) завршетка студија,

2) исписивања са студија,

3) неуписивања школске године,

4) када студент не заврши студије до истека рока који се одређује у двоструком трајању у односу на трајање студијског програма, и

5) у случају изрицања дисциплинске мере искључења са студија на Факултету.

Студент који студира уз рад, студент са инвалидитетом, студент који је уписан на

студије по афирмативној мери и студент који има статус категорисног врхунског спортисте задржава статус студента до истека рока који се одређује у троструком броју школских година потребних за реализацију студијског програма.

У рок из става 1. тачка 4 и става 2. овог члана не рачуна се време мировања права и обавеза, одобреног студенту у складу са Статутом Факултета.

Престанак статуса студента због неблаговременог завршетка студија констатује декан решењем. Решење декана доставља се студенту.

**Члан 17.**

Студенту се на лични захтев, поднет пре истека рока из ставова 1 и 2 претходног члана, може продужити рок за завршетак студија за једну школску годину, и то:

1. ако је у току студија испуњавао услове за одобравање мировања права и обавеза, а то право није користио, односно није га искористио у трајању које му је, с обзиром на околности, могло бити одобрено;
2. ако му на дан истека рока из ставова 1 и 2 овог члана остаје неостварених највише 30 ЕСПБ бодова потребних за завршетак студија;
3. ако је у току трајања студија започео и завршио други одобрени, односно акредитовани студијски програм, на истом или на вишем степену, на Универзитету или на другом акредитованом универзитету, у земљи или у иностранству.

***Поновно стицање статуса студента***

**Члан 18.**

Студент коме је престао статус студента може поново стећи статус студента под условом да Факултет има просторне и друге услове за омогућавање наставка студирања.

Студент подноси захтев за поновно стицање статуса студента Служби за наставу и студентска питања до 1. октобра текуће године.

Уз захтев студент подноси: уверење о положеним испитима, индекс и молбу за поновно одобравање теме мастер рада, која је одобрена у току предходног студирања.

Студент се уписује на одговарајући студијски програм који се реализује у време поновног стицања статуса студента.

У решењу декана Факултета о одобравању поновног стицања статуса студента, утврђују се испити и друге извршене обавезе које се признају, као и обавезе студента у наставку студија.

**РЕАЛИЗАЦИЈА СТУДИЈА**

***Школска година***

**Члан 19.**

Факултет организује и изводи студије у току школске године која, по правилу, почиње у новембру и траје 12 календарских месеци.

Настава се организује и изводи по семестрима, у складу са планом извођења наставе.

Календаром школске године, који се доноси најкасније до 1. новембра, односно до почетка школске године, утврђују се тачни датуми почетка и завршетка јесењег и пролећног семестра, као и почетак и трајање сваког испитног рока

**Члан 20.**

Наставно-научно веће Факултета, на предлог већа департмана, може да именује Координатора мастер академских студија за текућу школску годину.

**Члан 21.**

Студент је у обавези да на почетку сваког семестра достави Служби за наставу и студентска питања списак изборних предметима које ће слушати и полагати.

На основу достављеног списка изборних предмета, прави се решење о уписаним предметима у текућем семестру који потписује студент мастер академских студија. Једном изабрани предмети се не могу мењати у текућем семестру.

**Члан 22.**

Испуњеност свих предиспитних и испитних обавеза за један предмет завршно оверава предметни наставник потписом у индексу студента.

Студент који у току текуће школске године не испуни све обавезе предвиђене студијским програмом за ту школску годину, може пренети неизвршене обавезе у наредну школску годину уз надокнаду одговарајућих трошкова.

Висина надокнаде трошкова за неизвршене испитне обавезе утврђује се на основу утврђене школарине за текућу школску годину подељене са 60 и помножене са бројем ЕСПБ који се преноси у наредну школску годину.

Студент који се финансира из буџета, задржава право да се финансира из буџета најдуже годину дана по истеку редовног трајања студија.

***Настава***

**Члан 23.**

Настава се за сваки студијски програм организује, у складу са планом извођења наставе, радним календаром, распоредом часова и распоредом испита.

Распоред часова и распоред испита објављује се на интернет страници Факултета и огласним таблама пре почетка сваког семестра.

Настава обухвата све облике предвиђене студијским програмом: предавања, вежбе, семинаре, семинарске радове, колоквијуме, консултације, педагошку / стручну праксу, менторски рад и др.

На почетку семестра наставници за сваки предмет обавештавају студенте о следећем:

* основним подацима о предмету (са ЕСПБ бодовима и условима),
* циљевима и садржају предмета,
* плану и распореду извођења наставе,
* начину оцењивања на предмету,
* литератури (обавезна и допунаска),
* терминима за пријем студената.

**Члан 24.**

Реализација студијских програма прати се систематски, а наставници и сарадници Факултета су обавезни да се придржавају плана рада на свом предмету. Одговорност за правилно и доследно спровођење наставе сносе предметни наставници и сарадници.

Продекан за наставу координира наставни процес у оквиру Факултета и стара се о правилном и доследном спровођењу студијског програма, о чему писаним путем редовно обавештава декана Факултета.

***Предиспитне обавезе***

**Члан 25.**

Предиспитне обавезе су облици активности студента током реализације наставе утврђене програмом предмета.

Студент је дужан да реализује предиспитне обавезе на време и на начин који је утврђен програмом предмета.

На захтев студента, наставник даје усмено образложење броја поена за извршену предиспитну обавезу.

Наставник је дужан да води документацију о предиспитним обавезама студената (студентски радови и списак студената са бројем поена) и да је чува до истека статуса студента.

Испуњавање предиспитних обавеза утврђених програмом предмета је услов за полагање испита.

***Испити***

**Члан 26.**

Полагање испита се организује у току школске године у испитним роковима. Факултет организује 6 (шест) испитних рокова у току школске године. Испитни рокови су: јануарски, априлски, јунски, септембарски, октобарски I и октобарски II. Последњи испитни рок за школску годину завршава се најкасније до 10. октобра.

Студенти који су поново уписали годину студија, могу полагати испите и у следећим испитним роковима: мартовски, мајски, новембарски и децембарски.

По окончању наставе из одређеног предмета, студент полаже испит. Испит је јединствен и полаже се усмено, писано, или практично, на начин утврђен студијским програмом.

Испитно градиво мора бити у складу са наставним планом и програмом предмета из кога се испит полаже.

После три неуспела полагања истог испита студент може тражити да полаже испит пред комисијом.

Студент са инвалидитетом има право да полаже испит на начин прилагођен његовим могућностима, у складу са општим актом Факултета.

За евентуално померање заказаних термина одржавања испита предметни наставник писмено образлаже разлоге и упућује захтев за померање термина испита продекану за наставу. Испит се не сме померати на термин који је ранији од првобитно утврђеног термина.

Студент који је, из оправданих разлога, био спречен да полаже испит у заказаном термину, може поднети захтев продекану за наставу да му се одобри други термин за полагање испита у истом испитном року.

***Организација испита***

**Члан 27.**

Наставници који изводе наставу на мастер академским студијама, дужни су да утврде датуме за полагање испита у испитним роковима, најкасније до 31. децембра у току школске године.

Термини се достављају Служби за наставу и студентска питања.

Термини се објављују на огласној табли и интернет страни Факултета.

Наставници су дужни да испитне записнике врате Служби за наставу и студентска питања у року од пет радних дана од дана окончања испитног рока.

***Мастер рад***

**Члан 28.**

Студент може да пријави тему мастер рада када је одслушао све предмете предвиђене студијским програмом, односно када испуни услове за пријаву теме мастер рада прописане студијским програмом.

Пријава теме за мастер рад садржи: предмет и циљ рада, основне претпоставке, методологију, кратак опис садржаја, списак релевантне литературе и основне податке о кандидату.

Студент пријаву теме мастер рада и предлог ментора доставља Служби за наставу и студентска питања Факултета у електронској и штампаној форми на посебно утврђеном обрасцу Факултета.

Веће департмана разматра пријаву теме, доноси одлуку о одобравању теме, а затим именује ментора и Комисију за оцену и одбрану мастер рада.

**Члан 29.**

Комисија за оцену и одбрану мастер рада коју именује веће департмана, има задатак да оцени урађени мастер рад и реализује одбрану мастер рада. Комисија за оцену и одбрану мастер рада има најмање три (3) члана. По правилу, чланови Комисије именују се из реда наставника департмана или Факултета. У изузетним околностима, када то истраживачка тема захтева, један (1) члан Комисије може бити именован и са неке друге акредитоване високошколске установе.

**Члан 30.**

На предлог кандидата, веће департмана предлаже једног од чланова Комисије за ментора. Ментор може бити наставник из реда наставника ангажованих на департману.

Ментор је дужан да у редовним консултацијама прати рад студента и да руководи израдом његовог завршног мастер рада, у складу са студијским програмом.

Мастер радом студент интегрише и примењује стечена знања у решавању конкретних проблема унутар образовно-научног поља студијског програма који похађа. Мастер рад мора да садржи аргументе којима се потврђују одговарајући ставови, а да се при томе користи одговарајућа методологија. Мастер радом студент доказује аналитичке способности, истраживачку самосталност, као и оригиналност.

Оригиналност се односи на избор теме, нов приступ и/или на допринос решавању конкретног проблема.

**Члан 31.**

Мастер рад обухвата: насловну страну, изјаву о сагласности ментора, изјаву о аутентичности, изјаву о коришћењу и депоновању мастер рада у COBISS дигитални репозиторијум, резиме, садржај, увод, текст, закључак и списак литературе.

Насловна страна мора да садржи основне податке као што су: Универзитет у Нишу – Филозофски Факултет, мастер рад, тема мастер рада, име ментора и име кандидата.

Осим када је у питању рад на страном језику, мастер рад се пише на српском језику, ћириличним писмом, у складу са Законом о употреби српског језика у јавном животу и заштити и очувању ћириличког писма.

Рад мора садржати и апстракт на енглеском језику. Уколико је рад писан на страном језику, апстракт је на српском језику.

Мастер рад, који је написан на страном језику, садржи и назив рада на српском језику на првој унутрашњој страни рада.

**Члан 32.**

Студент је одговоран да је мастер рад његово оригинално дело.

Студент при предаји мастер рада потписује изјаву којом потврђује да је предати мастер рад оригинално дело студента.

Образац изјаве прописује декан Факултета.

Потписана изјава трајно се чува у досијеу студента, и у прилогу мастер рада.

**Члан 33.**

Студент доставља урађени мастер рад најраније у року од 60 дана од дана доношења одлуке о прихватању теме мастер рада и именовању Комисије за оцену и одбрану мастер рада. Студент доставља мастер рад у најмање 5 (пет) примерака Служби за наставу и студентска питања, од којих се по један примерак доставља сваком члану Комисије, а један примерак мастер рада остаје у архиви Факултета. Мастер рад се доставља и у електронској форми на компакт диску у PDF формату ради депоновања у COBISS дигитални репозиторијум.

**Члан 34.**

Примерак урађеног мастер рада ставља се на увид јавности 7 (седам) дана у Библиотеци Факултета.

Комисија заказује одбрану мастер рада најраније у року од два (2), а најкасније у року од 45 дана од дана истека увида јавности. Овај рок не тече за време колективног годишњег одмора.

**Члан 35.**

Одбрана мастер рада је јавна и оглашава се на огласној табли и интернет презентацији Факултета.

**Члaн 36.**

По завршетку јавне одбране, Комисија за оцену и одбрану мастер рада даје оцену мастер рада и одбране у виду поена и коначне оцене, које уписује у индекс и записник заједно са бројем освојених ЕСП бодова.

**Члан 37.**

Студент који положи све испите и одбрани завршни мастер рад, односно оствари најмање 60 ЕСПБ бодова у складу са одговарајућим студијским програмом мастер студија, добија диплому о стеченом академском називу мастер. Уз диплому, студенту се издаје и додатак дипломи.

***Ваннаставне активности судената***

**Члан 38.**

Правилником Факултета о вредновању ваннаставних активности студената уређују се услови и поступак вредновања ваннаставних активности студената.

Под ваннастним активностима у смислу овог Правилника, подразумева се свако релевантно ангажовање студента, које није предвиђено студијским програмом, а за које се додељују студенту одговарајући број ЕСПБ бодова.

**ПРЕЛАЗНЕ И ЗАВРШНЕ ОДРЕДБЕ**

**Члан 39.**

Измене и допуне овог правилника врше се по поступку његовог доношења.

**Члан 40.**

Усвајањем овог правилника престаје да важи Правилник број 52/1-2-01 од 25.1.2021. године.

Овај Правилник ступа на снагу по добијању сагласности од Универзитета у Нишу, а примењиваће се након објављивања на интернет презентацији Факултета

НАСТАВНО-НАУЧНО ВЕЋЕ ФИЛОЗОФСКОГ ФАКУЛТЕТА

Број:

Датум: 8. 6. 2022. године

ПРЕДСЕДНИК ВЕЋА

Проф. др Наталија Јовановић